ኢትዮጵያ ለዳርፉር ሰላም መስፈን የምታደርገውን ድጋፍ አጠናክራ ትቀጥላለች -አምባሳደር ዶክተር ተቀዳ አለሙ
ኢትዮጵያ ለዳርፉር ሰላም መስፈን የምታደርገውን ድጋፍ አጠናክራ እንደምትቀጥል በተባባሩት መንግሥታት ድርጅት የኢፌዴሪ ቋሚ መልዕክተኛ አምባሳደር ዶክተር ተቀዳ ዓለሙ ተናገሩ ።       የተባባሩት መንግሥታት ድርጅት የፀጥታው ምክር ቤት የዳርፉር ተልዕኮ ጉዳይን በተመለከተ   ባደረገው ውይይት ላይ ንግግር ያደረጉት አምባሳደር ዶክተር ተቀዳ እንደገለጹት በዳርፉር  በአካባቢው ያለው የሰላም ሁኔታ መሻሻሉንና ለሰላምና ፀጥታው መስፈን ኢትዮጵያ የምታደርገውን ድጋፍ እንደምትቀጥል ገልጸዋል። በአካባቢው እየተካሄደ ያለው ትጥቅ የማስፈታት ሂደት የሚስተዋለውን ተደጋጋሚ ግጭት እንደሚያስቀር ገልጸው ይህም እንዲጠናከር ጠይቀዋል።         ይህን ማድረግ ከተቻለ ከመኖሪያ አካባቢያቸው የተፈናቀሉ ዜጎችን ወደ መጡበት አካባቢ ለመመለስ ያስችላል ያሉት አምባሳደር ተቀዳ ሆኖም ለአገሪቱ መንግስት ጥረት የዓለም ዓቀፉ ማህበረሰብ ድጋፍ ወሳኝ መሆኑን ተናግረዋል።  በአካባቢው የሚንቀሳቀሱ ሁሉም ታጣቂ ኃይሎች ከጥቂት ዓመታት በፊት በዶሃ ኳታር ለተፈረመው የዳርፉር የሰላም ስምምነት ትግበራ ያለምንም ቅድመ ሁኔታ ተገዢ እንዲሆኑ ጠይቀዋል።በቀጣናው ያለውን አለመረጋጋት ተቋቁሞ የሱዳን መንግስት የሰላም ስምምነቱን ለመተግበር እየወሰዳቸው ያሉ እርምጃዎች የሚበረታቱ እንደሆኑም አምባሳደር ተቀዳ ገልጸዋል።ለሰላም ሂደቱ ጥረት የዓለም አቀፉ ማህበረሰብ የፋይናንስና የሰብዓዊ ድጋፍ እንዲቀጥልም አምባሳደር ተቀዳ ተናግረዋል።    